Lil Wayne-konserten utsatt
Fansen som hadde regnet med å se den amerikanske stjernerapperen på scenen i Oslo storstue om få dager, må smøre seg med tålmodighet. Lil Wayne har utsatt norgeskonserten til 25. oktober, melder arrangør Live Nation.«Jeg ønsker ikke å ha hastverk med å lansere turnéalbumet, så dessverre må jeg utsette turneen til oktober 2013. Jeg kan ikke takke mine europeiske fans innstendig nok for tålmodigheten, og jeg ser fram til å reise rundt med Mac Miller til høsten», lyder det i en kunngjøring fra 30-åringen. «Jeg gjør aldri noe halvveis», legger han til og lover å leve opp til publikums forventninger til høsten. Turneen med Mac Miller og 2Chainz skulle opprinnelig ha startet i Dublin 8. mars. 2Chainz, som etter planen skulle være med Lil Wayne nå i mars, må stå over oktoberdatoene på grunn av andre planlagte oppdrag. De som har kjøpt billetter, kan bruke dem i oktober - eller de kan få dem refundert.Berømmelsen til tross - artisten har flere ganger vært i klammeri med loven. I 2010 ble han fengslet etter en dom for ulovlig våpenbesittelse. Han brukte tiden bak murene på å skrive låter.
Lil Wayne (30) skulle opptre i Oslo Spektrum 13. mars, men nå er hele Europa-turneen utsatt flere måneder.